Nou scandal în Educație. Un elev de 15 ani și-a luat diriginta la bătaie
- Mădălina Sfrijan
- 11 martie 2024, 19:20
Adolescentul în vârstă de 15 ani a recurs la acest gest după ce fusese amendat de poliție pentru scandal la ore. Cadrul didactic a fost lovit cu pumnii și cu picioarele de elevul respectiv.
Un elev de clasa a VIII-a șu-a luat diriginta la bătaie. De asemenea, cadrul didactic a primit și amenințări cu moartea. Scenele incredibile au avut loc într-o unitate de învăţământ din Târgu Mureş, unde adolescentul a făcut scandal în timpul unei ore.
Un elev de 15 ani și-a luat diriginta la bătaie
Adolescentul de 15 ani i-a arătat mai multe gesturi obscene cadrului didactic. În urma acestor gesturi, oamenii legii au fost chemați la şcoală. Polițiștii l-au dus pe elev la sediu, unde l-au amendat cu 500 de lei. Revoltat, acesta s-a întors în școală și a agresat un cadru didactic, pe care l-a lovit cu pumnii şi picioarele.
Adolescentul nu s-a oprit aici. Acesta și-a amenințat diriginta cu moartea.
Amendat cu 500 de lei
Poliţiştii au fost sesizaţi luni, în jurul orei 10.00, cu privire la faptul că la o școală din Târgu Mureş, a avut loc un scandal.
"Poliţiştii de ordine publică (proximitate), alături de poliţiştii Biroului Siguranţă Şcolară s-au deplasat la faţa locului, stabilind faptul că un elev de 15 ani, din clasa a 8-a, s-a urcat în timpul orelor de curs pe un dulap şi a arătat gesturi obscene cadrului didactic. Tânărul a manifestat un comportament necooperant faţă de poliţişti, fiind imobilizat şi condus la sediul Poliţiei municipiului Târgu Mureş, unde a fost invitată şi mama acestuia, pentru clarificarea stării de fapt şi lămurirea situaţiei", au precizat poliţiştii.
Profesor amenințat cu moartea de un elev din Târgu Mureș
Adolescentul a fost amendat cu 500 de lei pentru încălcarea ordinii şi liniştii publice. Ulterior, oamenii legii au fost anunțat că elevul a continuat scandalul în unitatea școlară, lovind și amenințând un cadru didactic.
"În jurul orei 12.35, poliţiştii au fost sesizaţi de către reprezentanţii aceleiaşi unităţi de învăţământ cu privire la o faptă de agresiune. La faţa locului, poliţiştii au stabilit că acelaşi tânăr ar fi aplicat lovituri cu pumnii şi picioarele cadrului didactic îndrumător, manifestându-se recalcitrant în continuare. Tânărul a fost imobilizat şi condus la sediul unităţii de poliţie alături de părintele său, în vederea continuării cercetărilor şi luări măsurilor legale care se impun", au mai afirmat poliţiştii.
Cazul de la Colegiul Naţional "Alexandru Papiu Ilarian" din Târgu Mureş, a ajuns în atenția Inspectoratul Şcolar.
Și mama a lovit cadrul didactic
"Astăzi, 11 martie 2024, în jurul orei 10,00, diriginta clasei a VIII-a A a solicitat intervenţia doamnei director la această clasă. Un elev era urcat pe dulap şi protesta la invitaţia de a se da jos şi a participa la ore, pe motiv că a fost sancţionat de nenumărate ori din cauza comportamentului. La refuzul şi limbajul injurios, doamna director a rugat elevii să iasă din clasă împreună cu doamna profesor şi să meargă în laboratorul de specialitate.
În acest timp, elevul în cauză şi-a aprins o ţigară, aşezându-se pe pervazul geamului, laboratorul fiind situat la etajul II. A fost apelată atât Poliţia de proximitate, cât şi Serviciul de urgenţă 112. La sosirea echipajului de poliţie, elevul din clasa a VIII-a se afla la nivelul parterului, iar după o răbufnire violentă, a fost încătuşat şi dus la maşina de poliţie. La colegiu s-au prezentat angajaţii de la Poliţia de proximitate şi siguranţă şcolară, pentru a lua declaraţii.
După plecarea acestora, elevul s-a întors împreună cu mama lui, au aşteptat-o pe doamna dirigintă pe hol, au ameninţat-o cu moartea şi, într-o răbufnire violentă, elevul i-a aplicat acesteia mai multe lovituri. A fost apelat din nou echipajul de poliţie prin dispeceratul 112 şi l-au ridicat pe elev împreună cu mama lui. Doamna dirigintă a fost transportată la IML şi SMURD", a arătat inspectorul şcolar general al judeţului Mureş, Paula-Maria Dărăban.